**Informatīvais ziņojums par skolotāju un atbalsta personāla individuālo konsultāciju apmaksu mācību satura apguvei Covid-19 pandēmijas laikā**

**1. SITUĀCIJAS RAKSTUROJUMS**

Covid-19 pandēmijas ietekmes rezultātā 2020./2021. mācību gadā 7.-12. klašu izglītojamie jau kopš 2020. gada 26. oktobra mācās attālinātā režīmā, kā arī 1.-6. klašu izglītojamie klātienē paguva apmeklēt mācības vien 2020. gada septembrī un līdz 26. oktobrim. Turklāt 1.-4. klašu grupai ziemas brīvlaiks tika pagarināts par 3 nedēļām, 5.-6. klašu grupai ziemas brīvlaiks tika pagarināts par 2 nedēļām. Attālinātās mācības atsākušās visām klašu grupā. Jāņem arī vērā, ka 12. klašu beidzējiem, tuvojoties mācību gada noslēguma valsts pārbaudes darbiem, nepieciešams papildu atbalsts, jo lielāko daļu no mācību gada viņi mācību priekšmetu saturu ir apguvuši attālināti, pašvadītas mācīšanās procesā.

**2. PRIEKŠLIKUMI TURPMĀKAI RĪCĪBAI**

Ievērojot iepriekš minēto, izglītojamiem ir nepieciešams papildu atbalsts, lai sasniegtu izglītības standartos[[1]](#footnote-1) noteiktos mācību procesa rezultātus, un individuālās konsultācijas klātienē, kurās izglītojamie var ne tikai saņemt atbildes uz konkrētiem jautājumiem par mācību vielu, bet arī saņemt motivējošu atbalstu no skolotāja vai atbalsta personāla, piemēram - psihologa, ir viens no atbalsta veidiem kvalitatīva mācību procesa nodrošināšanā.

Izglītības un zinātnes ministrija (turpmāk – ministrija) ierosina, ka no 2021. gada 8. februāra skolas var sākt plānot individuālās konsultācijas klātienē obligātā mācību satura apguvei. Individuālās konsultācijas tiek plānotas divus mēnešus, t. i. februārī un martā. Ministrija piedāvā trīs galvenās grupas, kurām būtu paredzētas individuālās klātienes konsultācijas:

1. Vispārizglītojošo skolu skolēniem, kuri dažādu iemeslu dēļ ir pakļauti priekšlaicīgas mācību pārtraukšanas riskam (visās vecuma grupās):
	1. Skolēni, kuriem ir grūtības mācībās. Šeit tiek aptverti gan tie izglītojamie, kuriem arī klātienes procesā bija nepieciešama lielāka uzmanība un laiks, gan arī tie izglītojamie, kuriem kāda noteikta tēma vai uzdevuma risināšana bija sagādājusi īpašas problēmas.
	2. Skolēni, kuriem attālinātajā mācību procesā ir ierobežotas iespējas izmantot tehniskos līdzekļus;
	3. Skolēni, kuriem nepieciešams psiholoģisks atbalsts, īpaši tiek aicināts atbalsta personāls ieplānot papildu laiku;
2. Vispārizglītojošo skolu 12. klašu skolēni, lai sagatavotos valsts pārbaudes darbiem;
3. Izglītojamiem profesionālās izglītības iestādēs, kuri gatavojas valsts pārbaudes darbiem vispārizglītojošos mācību priekšmetos.

Individuālās papildu konsultācijas netiek attiecinātas uz speciālās izglītības iestādēm un sociālās korekcijas izglītības iestādi „Naukšēni”, jo minētās izglītības iestādes mācību procesu nodrošina klātienē. Tāpat papildu konsultācijas netiek attiecinātas uz vispārējās izglītības iestādēm, kas izglītības programmas īsteno tikai tālmācības formā.

Ar individuālo konsultāciju principu un izglītojamo mērķgrupām, kas tiks aicinātas uz individuālajām konsultācijām prioritāri, izglītības iestādes vadītājs iepazīstina Skolas padomi. Atsevišķos gadījumos papildu konsultācijas var notikt arī attālināti. Izglītības iestādēm, organizējot individuālās konsultācijas, jāievēro šādi papildu nosacījumi:

1. Individuālā konsultācija paredzēta vienam skolēnam līdz 40 minūtēm;
2. Individuālās konsultācijas nepārklājas/ nedublē konsultācijas, kas tiek sniegtas piemēram, projekta "Pumpurs" ietvaros, vai skolotājam ir tarificētas un notiek attālinātā mācību procesa ietvaros;
3. Mācību priekšmetu skolotāji rīko līdz 10 individuālajām konsultācijām nedēļā, uzaicinot skolēnus, kuriem pēc skolotāja vērtējuma ir grūtības mācību vielas apguvē. Sazinoties ar skolotāju, skolēni var pieteikties konsultācijām arī paši. Konsultācijas notiek dienas otrajā pusē, jo dienas pirmajā pusē turpinās attālinātās mācības.
4. Lai nodrošinātu pulcēšanās ierobežojumu ievērošanu, izglītības iestādē ir izveidots individuālo konsultāciju grafiks un izglītojamie izglītības iestādē ierodas grafikā paredzētajā laikā.
5. Atbalsta personāls konsultācijas rīko pēc vajadzības un klātienē tiekas ar tiem izglītojamiem, par kuriem saņem informāciju no klases audzinātāja vai mācību priekšmeta skolotāja, ka nepieciešama papildu klātienes konsultācija, lai mazinātu izglītojamā psihoemocionālo spriedzi.
6. Individuālo konsultāciju laikā stingri jāievēro epidemioloģiskās drošības nosacījumi, t.sk. sejas masku lietošana, telpu vēdināšana, distances ievērošana, kā arī dezinfekcija un roku mazgāšana.
7. Izglītības iestādē tiek veikta uzskaite par papildu notikušajām individuālajām konsultācijām, norādot katra skolotāju un atbalsta personāla papildus konsultētos izglītojamos.

Valsts finansējumu individuālo konsultāciju apmaksai ministrija aprēķina izglītības iestādes dibinātājam, ņemot vērā šādus kritērijus:

* Par skolotājiem un atbalsta personālu, kas tarificēti vairāk par 0,5 darba slodzēm nedēļā tiek aprēķinātas 10 konsultācijas nedēļā, ja darba slodze ir vienāda ar 0,5 slodzēm nedēļā vai mazāka, tad – 5 konsultācijas nedēļā;
* Vienas skolotāja darba stundas izmaksa tiek aprēķināta, izmantojot normatīvajā regulējumā noteikto zemāko pedagoga darba algas likmi (2020./2021.m.g. tā ir 790 *euro*).

Izglītības iestāde apmaksā skolotāju un atbalsta personāla nostrādātās individuālās konsultācijas, ņemot vērā skolotājiem un atbalsta personālam noteikto algas likmi.

Saskaņā ar Covid-19 infekcijas izplatības seku pārvarēšanas likuma 24. pantu, pasākumus ar Covid-19 izplatību saistītā valsts apdraudējuma un tā seku novēršanai un pārvarēšanai finansē no budžeta finansētajām institūcijām iedalītajiem valsts budžeta un pašvaldību budžetu līdzekļiem. Ministru kabinets pēc pamatota ministriju pieprasījuma var pieņemt lēmumu par valsts apdraudējuma seku novēršanas un pārvarēšanas pasākumiem, kā arī par finansējuma piešķiršanu no valsts budžeta programmas 02.00.00 "Līdzekļi neparedzētiem gadījumiem".

Ņemot vērā minēto, tiek plānots, ka finansējums skolotājiem un atbalsta personālam individuālo konsultāciju apmaksai tiks pieprasīts no 2021. gada valsts budžetā plānotā finansējuma neparedzētiem gadījumiem.

|  |
| --- |
| **Piemaksas skolotājiem un atbalsta personālam par individuālajām konsultācijām Covid-19 pandēmijas laikā** |
| Resors |  | **Skolotāju un atbalsta personāla skaits(cilvēki)** | **Konsultā- ciju skaitsnedēļākopāstundas** | **Finansē- jums vienam mēnesimEUR***(vienas konsultācijas stundas**cena**~ 6,583 euro)* | **VSAOI23,59%EUR** | **Finansē- jumsKOPĀvienammēnesimEUR** | **Nepiecie-****šamais****finansē-****jumsKOPĀdiviemmēnešiemEUR** |
|
| **Kopā** | **21 441** | **189 155** | **4 980 935** | **1 175 003** | **6 155 938** | **12 311 876 \*** |
|   | no tiem strādā: |   |   |   |   |   |   |
| 62. | Pašvaldību pamata un vispārējās vidējās izglītības iestādes | 19 985 | 177 525 | 4 674 678 | 1 102 757 | 5 777 435 | 11 554 870 |
| 62. | Pašvaldību profesionālās izglītības iestādes | 76 | 495 | 13 035 | 3 075 | 16 110 | 32 220 |
| 15. | Murjāņu sporta ģimnāzija | 42 | 280 | 7 374 | 1 740 | 9 114 | 18 228 |
| 15. | Privātās pamata un vispārējās vidējās izglītības iestādes | 848 | 6 455 | 169 981 | 40 099 | 210 080 | 420 160 |
| 15 | IZM profesionālās izglītības iestādes | 405 | 3 755 | 98 882 | 23 326 | 122 208 | 244 416 |
| 16. | ZM profesionālās izglītības iestādes | 8 | 40 | 1 053 | 248 | 1 301 | 2 602 |
| 18. | LM profesionālās izglītības iestādes | 4 | 35 | 922 | 217 | 1 139 | 2 278 |
| 22. | KM profesionālās izglītības iestādes | 73 | 570 | 15 010 | 3 541 | 18 551 | 37 102 |

\* 12 311 876 *euro* veidojas no kopsummas, kas aprēķināta katrai izglītības iestādei un skolotājam un atbalsta personālam.

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

1. Ministru kabineta 2018. gada 27. novembra noteikumi Nr. 747 „Noteikumi par valsts pamatizglītības standartu un pamatizglītības programmu paraugiem” (<https://likumi.lv/ta/id/303768-noteikumi-par-valsts-pamatizglitibas-standartu-un-pamatizglitibas-programmu-paraugiem>)

Ministru kabineta 2019. gada 3. septembra noteikumi Nr. 416 „Noteikumi par valsts vispārējās vidējās izglītības standartu un vispārējās vidējās izglītības programmu paraugiem” (<https://likumi.lv/ta/id/309597-noteikumi-par-valsts-visparejas-videjas-izglitibas-standartu-un-visparejas-videjas-izglitibas-programmu-paraugiem>) [↑](#footnote-ref-1)